VIDEO Dezbatere despre România în Parlamentul European / Frans Timmermans: Am fost șocați de imaginile cu protestatarii bătuți / România face pași înapoi în lupta anticorupție

Prim-vicepreședintele Comisiei Europene, Frans Timmermans, a lansat o serie de critici dure luni seară la adresa coaliției PSD-ALDE pe care a acuzat-o că a lansat o ofensivă împotriva independenței justiției în încercarea de a submina lupta anticorupție.

Timmermans a avertizat că dacă autoritățile de la București nu vor ține cont de recomandările Comisiei Europene, ale GRECO și ale Comisiei de la Veneția, România va suporta rigorile prevăzute de tratatele europene.

Prim-vicepreședintele Comisiei a lansat aceste critici în cadrul dezbaterii din comisia LIBE (libertăți civile și justiție) privind respectarea statului de drept în România.

Frans Timmermans:

Inițiativele autorităților române în privința legilor justiției și a Codurilor penale au creat îngrijorări pe plan intern și internațional

Aceste îngrijorări sunt împărtășite de Comisie

legile Justiției: modificările au fost contestate la CCR, au fost criticate de instituții din România și din afara ei: GRECO a avut un raport dur, Comisia de la Veneția a avut o opinie critică

din păcate Parlamentul din România nu a dat semne să răspundă la observațiile făcute. Una dintre cele 3 legi a fost deja promulgată, la fel vor fi și celelalte două pentru au fost epuizate căile de atac

Codurile penale: modificările au stârnit, de asemenea, îngrijorări. Se așteaptă decizia Curții Constituționale. Este vorba de capacitatea judecătorilor de a condamna corupția la nivel înalt și a procurorilor de a investiga faptele de corupție

am analizat textul adoptat de Parlamentul român și am notat criticile interne și externe, am solicitat informații suplimentare

despre revocarea lui Kovesi: CCR l-a obligat pe președinte, care inițial s-a opus, să fie de acord cu această decizie. Activitatea DNA a fost unul dintre motivele principale pentru care ultimul raport MCV a fost mai degrabă unul pozitiv

despre evaluarea lui Lazăr: stârnește îngrijorări

monitorizăm cadrul juridic din România pentru a vedea dacă banii europeni nu sunt fraudați: modificările aduse legii Curții de Conturi, Codul Administrativ

acum există riscul real ca România să facă pași înapoi în ceea ce privește lupta anticorupție

fac un apel la autoritățile de la București să regândească modificările aduse legislației din domeniu

cu toții am fost șocați de imaginile cu protestatarii pașnici bătuți de forțele de ordine

legile justiției modificate și Codurile penale modificate vor afecta lupta anticorupție și vor constitui un regres față de 2017. Încă nu e târziu, se poate renunța la modificări

un pas înapoi va fi o mare dezamăgire pentru toți partenerii europeni ai României

ar fi o tragedie dacă în ultimul kilometru al maratonului ați începe să alergați în cealaltă direcție

nu vom ezita să aducem în fața instanței Guvernul român dacă nu va da curs recomandărilor noastre din MCV, recomandărilor GRECO și a Comisiei de la Veneția

Monica Macovei:

independența presei este în mare pericol. Dragnea a dat indicații pentru măsuri legislative care să îngrădească independența presei

despre violențe: așteptăm să meargă investigațiile până sus, la cei care au dat ordinul de intervenție (este întreruptă de vociferări din sală)

Maria Grapini:

Comisia Europeană, Comisia de la Veneția, GRECO au discutat și cu membrii Curții Constituționale din România? Toni Greblă a fost închis și apoi s-a dovedit că era nevinovat

să ne explicați de ce considerați că România nu respectă statul de drept? Există vreo lege care să nu fi trecut de Curtea Constituțională și să fie în vigoare?

Fostul președinte CCR Augustin Zegrean a reclamat presiuni asupra Curții

Emilian Pavel (PSD):

În toate rapoartele MCV din ultimii 11 ani nu a apărut nici măcar un abuz, precum cel semnalat de fostul președinte al CCR Augustin Zegrean

vă rog să implementați la dvs în țară recomandările pe care le faceți, să lăsați serviciile secrete să supravegheze

haideți să vedem dacă nu cumva mita vine din statele membre vechi înspre cele noi. Să fie condamnați și cei care dau mita

Traian Ungureanu:

ar trebui insistat asupra episodului tragic din 10 august: zeci de mii de oameni au fost umiliți, degradați de un Guvern care nu a putut respecta regulile minime de decență

în zilele următoare oamenii au fost acuzați de lovitură de stat, de consum de droguri

ar fi mai cinstit să nu facem confuzia între guvernul PSD al României și România

Renate Weber:

serviciile de informații au acționat prin intermediul unor protocoale secrete care au fost făcute publice abia în ultimele luni

din 30.000 de cereri de interceptări adresate instanțelor, numai 3 au fost respinse. Mai există țări în UE cu o asemenea situație?

cum v-ați simți dacă ați afla că ați fost supravegheat vreme de 8 ani?

Gabriela Zoană:

sunt îngrozită că anumiți români își denigrează propria țară

565 de protocoale secrete de SRI cu instituții ale statului, 6 milioane de români interceptați în dormitor, în baie, chiar în cămară, 2.193 de judecători și peste 1.000 de procurori au deschise dosare penale

ați spus că ați fost șocat de imaginile cu protestatarii care încercau să intre în Guvernul României, dar de imaginile cu intervențiile jandarmilor din alte țări nu sunteți șocat?

Victor Boștinaru:

să vorbim despre fapte și despre legislația din România: protestul din 10 august a fost neautorizat, ilegal și cu violență. Unui jandarm i s-a furat pistolul

știți că foștii șefi ai Parchetului de la Ploiești sunt anchetați pentru represiune nedreaptă, falsificare de probe și plantare de probe

sunteți la curent că președintele Senatului a fost ascultat 7 ani zi și noapte precum teroriștii și traficanții?

nu înțelegeți că acest sistem represiv s-a construit fie neglijenței, fie timidității Comisiei Europene?

Frans Timmermans:

noi nu criticăm decât modificările legislative concrete care ar afecta independența Justiției și lupta anticorupție

nu funcționează cu mine să vă ascundeți în spatele diverselor lucruri

de ce avem un MCV: pentru că la aderare am căzut de acord că existau lipsuri în independența Justiției care trebuiau corectate. Pentru asta există MCV, este cel mai bun instrument specific pentru a verifica România.

haideți să avem un dialog pe aceste puncte specifice, nu să ne emoționăm și să avem reacții generalizate

despre protocoale: cum pot fi folosite ca o scuză pentru a justifica schimbări în legislație care ar limita lupta împotriva corupției?

despre miting: se anchetează, să vedem care va fi rezultatul anchetei. Imaginile le-am văzut cu toții, am văzut și mărturiile oamenilor de după. Nu ar fi oameni pe care să-i definești drept huligani, au fost pașnici.

răspuns pentru Macovei: mi-ați trimis un email despre ce a spus Dragnea referitor la mass-media: dacă ar trebui să reacționăm la tot ce spun politicienii… Nu cred că trebuie să deschidem un dosar referitor la independența presei

despre referendum: Uniunea nu are competențe pe această temă. Eu cred în valorile familiei, dar nu vreau ca ele să fie transformate în argumente pentru a justifica homofobia. Nu pot eu decide dacă un stat deschide posibilitatea ca două persoane de același sex să se căsătorească, Comisia nu are competențe aici. Acest lucru nu trebuie folosit pentru a hrăni unii dintre demonii noștri cei mai întunecați: ura față de minoritățile sexuale, încercarea de a aduce femeile în situații din secolele trecute. Să fim atenți că egalitatea din tratate se aplică tuturor, femeilor și bărbaților, indiferent de orientarea sexuală

O nouă dezbatere privind situația din România va avea loc miercuri, 3 octombrie, în plenul Parlamentului European de la Strasbourg. La ședință a fost invitată și premierul Viorica Dăncilă.

Ulterior dezbaterii de miercuri, Parlamentul urma să adopte și o rezoluție cu privire la situația din România în ultima săptămână din octombrie, dar votul a fost amânat pentru luna noiembrie, dar în acea perioada președintele Klaus Iohannis va susține un discurs în plenul de la Strasbourg și nu s-a dorit suprapunerea celor două evenimente.

Discutarea în plenul de la Strasbourg a situației privind statul de drept din România are loc la solicitarea grupului verzilor din Parlamentul European. Într-un interviu pentru G4Media.ro, Ska Keller, copreședinta grupului verzilor, a explicat că cele trei motive care au stat la baza solicitării dezbaterii situației din România sunt demiterea Laurei Codruța Kovesi de la șefia DNA în ciuda avizului negativ al CSM, modificările aduse Codurilor Penale și violențele din 10 august împotriva protestatarilor pașnici. Keller a mai spus că este nevoie de înființarea unei comisii care să monitorizeze situația statului de drept din România, iar Comisia ar trebui, în opinia ei, să demareze rapid o investigație pe această temă (detalii aici).

Viorica Dăncilă a fost săptămâna trecută, marți și miercuri, la Bruxelles pentru discuții premergătoare dezbaterii de miercuri cu toate grupurile politice din Parlamentul European. Bilanțul vizitei a fost însă unul catastrofal: i-a făcut drogați pe românii care au manifestat pe 10 august, a fugit de ziariștii străini, i-a mințit pe colegii socialiști că PSD nu se implică în referendum, a mințit că Iohannis a revocat-o pe Kovesi, iar în loc de ”protestatari” a spus ”protestanți” (detalii aici).

În urma întâlnirii de miercurea trecută cu Dăncilă, co-președinta grupului verzilor din Parlamentul European, Ska Keller, a declarat, într-un nou interviu pentru G4Media.ro că șefa GUvernului de la București a spus că se bănuiește că protestatarii au fost trimiși din afară și că erau drogați. ”Potrivit premierului, doamna Kovesi a fost demisă de președinte. Nu împărtășim această viziune”, a mai spus Keller (detalii aici).